
ΔΕΛΤΙΟ ΤΥΠΟΥ

Πάτρα 6 Φεβρουαρίου 2014
«Η ηχορρύπανση βλάπτει σοβαρά το κέφι και την ποιότητα του καρναβαλιού»

Για άλλη μια χρονιά η πόλη της Πάτρας μπήκε στους ρυθμούς του Καρναβαλιού, μια εποχή κεφιού, ξεγνοιασιάς και διασκέδασης που όλοι έχουμε ανάγκη.

Βεβαίως όμως, θα πρέπει να λάβουμε σοβαρά υπόψη ότι ενώ μερικοί διασκεδάζουν υπό τους ήχους της εύθυμης μουσικής, κάποιοι άλλοι συμπολίτες μας και ιδίως όσοι κατοικούν στο κέντρο της πόλης, υποφέρουν και από θορύβους που προκαλούνται άσκοπα εξαιτίας των εκδηλώσεων που λαμβάνουν χώρα.
Μια από τις σημαντικότερες πηγές ηχητικής ρύπανσης της περιόδου αυτής είναι κάποια στέκια πληρωμάτων του Κρυμμένου θησαυρού. Τα εν λόγω πληρώματα βάζουν τη μουσική πολύ δυνατά ακόμα και τις ώρες κοινής ησυχίας υποβάλλοντας σε δοκιμασία την ψυχική και σωματική υγεία των περιοίκων. 

Τόσο εμείς όσο και άλλοι επιστημονικοί και κοινωνικοί φορείς σε όλη την Ελλάδα, έχουμε εκτιμήσει ότι το πρόβλημα της ηχορρύπανσης συνεχώς αυξάνεται. Όλοι συμφωνούμε ότι το πρόβλημα αυτό έχει τις ίδιες αιτίες που έχουν και άλλα σημαντικά προβλήματα της σύγχρονης κοινωνίας που άπτονται του κοινωνικού, αστικού και φυσικού περιβάλλοντος. Αποτέλεσμα αυτών των προβλημάτων είναι η αρνητική επίδραση στην ποιότητα ζωής των πολιτών.

Οι φορείς που απαρτίζουν το Δίκτυο για την Προστασία από την Ηχορρύπανση εφιστούν την προσοχή των αρμοδίων για τη τήρηση των κανόνων προστασίας των πολιτών από συμπεριφορές που υποβαθμίζουν την ποιότητα ζωής τους κατά την περίοδο του Καρναβαλιού και συγκεκριμένα στον Πρόεδρο και τα μέλη του Δ.Σ. της Κοινωφελούς Επιχείρησης του Δ. Πατρέων «Καρναβάλι Πάτρας», στον Αστυνομικό Δ/ντή Αχαΐας, στο Δήμαρχο Πατρέων κ΄ στη Γνωμοδοτική Επιτροπή της Κοινωφελούς Επιχείρησης «Καρναβάλι Πάτρας» του Δ. Πατρέων. 

Οι Φορείς του Δικτύου για την Προστασία από την Ηχορρύπανση

(  ΚΙΝΗΣΗ ΠΡΟΤΑΣΗ www.protasi.org.gr  

(  ΚΙΝΗΣΗ ΚΑΤΑ ΤΗΣ ΗΧΟΡΡΥΠΑΝΣΗΣ  ixoripansistop.blogspot.com

(  ΚΟΙΝΟ_ΤΟΠΙΑ  www.koinotopia.gr
(  ΟΙΚΟΛΟΓΙΚΗ ΚΙΝΗΣΗ ΠΑΤΡΑΣ www.oikipa.gr
(  ΠΟΛΙΤΕΣ ΕΝ ΔΡΑΣΕΙ  www.politesendrasei.gr
(  ΣΥΛΛΟΓΟΣ ΟΙΚΟΓΕΝΕΙΑΣ Θ.Κ. ΓΕΦΥΡΑ  

